Kjetil Løvvik

**Kjetil Løvvik** (født 16. oktober 1972) er en norsk tidligere fotballspiller. Han var angrepsspiller, og er blant annet kjent for tiden i Brann på slutten av nittitallet.

Løvvik er sønn av Gunnar Johan Løvvik.

## Tidlig karriere

Løvvik begynte sin idrettskarriere i håndball men gikk senere over til fotball i klubbene Skjold IL og SK Nord. I 1994-sesongen scoret han 36 mål på 20 kamper for Nord i tredjedivisjon. I 1995 gikk Løvvik til førstedivisjonslaget FK Haugesund. I en god sesong for Haugesund fikk Løvvik 14 obligatoriske kamper og ble lagets toppscorer med 8 mål.

## 1996: Fra Brann til VIF og tilbake igjen

I 1996 gikk Løvvik til Brann, der han kombinerte fotballen med økonomistudier ved Norges Handelshøyskole. Løvvik scoret allerede i debuten borte mot Vålerenga. I juni 1996 ble han lånt ut til Vålerenga for resten av sesongen, etter at Oslo-klubben slet i bunnen av tabellen. I sin åttende kamp for VIF kom Løvvik på scoringslisten, i seieren over bunnkollega Moss i august. Sensongen endte likevel med nedrykk for Vålerenga. Etter nedrykket ga Løvvik beskjed om at han ikke ble med Oslo-klubben ned i førstedivisjon. Løvvik valgte å tegne en ny toårskontrakt med Brann etter sesongen.

## Løvvik slår igjennom i Brann

I mai 1997 var Løvvik hovedmannen bak bergensernes seier mot Kongsvinger. Utover sesongen fortsatte det gode spillet. Med to mål mot Bodø/Glimt i juli ble Løvvik Brann-toppscorer og satte den Chelsea-klare partneren Tore André Flo i skyggen. 1997-sesongen endte med sølv til Brann, noe som var bergensernes første medalje siden 1976. På spillerbørsen til avisen *[[VG]]* endte Løvvik som den tredje beste angriperen denne sesongen, kun slått av Jostein Flo og Daniel Berg Hestad.

Våren 1998 skrev Løvvik under ny kontrakt og ble knyttet til klubben til 2002. 1998 ble den rake motsetning til 1997-sesongen. Det var ikke før i juli, etter 1080 minutter med eliteseriefotball, at Brann tok sin første serier. Løvviks sviktende form gjorde også at han ble benket, og Brann kjøpte inn Bjarki Gunnlaugsson og Raymond Kvisvik for å få fart på angrepsspillet. I august scoret Løvvik to mot Vålerenga. Samtidig skal han ha vært i søkelyset til flere italienske klubber. Senere på høsten begynte også samarbeidet med Thorstein Helstad å bli bedre, og 12. september scoret Løvvik alle tre mål da Brann slo Viking i Stavanger. Det ble tilsammen 12 seriemål i 1998, og etter sesongen dro Løvvik på prøvespill i tyske Eintracht Frankfurt. uten at det førte til kontrakt.

Før 1999 hadde Brann-trener Harald Aabrekk gått over til å spille med én spiss, samtidig som klubben hadde kjøpt den finske landslagsmannen Mika Kottila. Tidlig i mai fikk Løvvik sjansen fra start for første gang i 1999, og takket for tilliten med scoring mot Bodø/Glimt. Løvvik fulgte opp med å bli matchvinner mot Vålerenga på Brann stadion uken etter, etter et soloraid på 30 meter . «Jeg har selvtillit og er i god form» uttalte han etter kampen, og både *VG* og *Dagbladet* kåret Løvvik til banens beste. Løvvik fortsatt med godt spill og to mål mot Odd Grenland i juni, men Branns inntog i medaljekampen ble overskygget av det økonomiske bråket i klubben. I juli avgjorde Løvvik da Brann vant på Lerkendal, og bergenserne hadde da vunnet syv på rad. Dette satte fart på overgangsspekulasjonene, og Løvviks agent Terje Simonsen gikk ut med en prisantydning på seks millioner kroner. Noen dager senere la sveitsiske Grasshoppers inn et bud på ti millioner, noe som ville komme godt med for Brann i en svært presset økonomisk situasjon. Klubbledelsen aksepterte budet, men uten å konsultere hovedtrener Harald Aabrekk. En ferierende Aabrekk var lite begeistret for salget, mens Brann-formann Harald Schjelderup mente prisen var god og at salget gjorde at klubben kunne opprettholde målsettingene sine.

## Grasshoppers
Løvvik signerte fire års kontrakt med Grasshoppers. Etter et par uker i klubben fikk treneren som hentet ham, Roger Hegi, sparken. Den nye treneren, Roy Hodgson, viste seg ikke ha samme tiltro til ham. Etter bare to kamper fra start og fire som innbytter vendte Løvvik i februar 2000 hjem til Norge på lån til . Han forble på utlån til Lyn ut 2002, hvorpå Grasshoppers ble enig med Løvvik om å avslutte kontrakten et halvt år før den utløp.

## På utlån i Lyn
Til Lyn ble han hentet av Vidar Davidsen som hadde vært hans trener under låneoppholdet i Vålerenga i 1996. Løvvik var på lån i Lyn fra 2000 til 2002, og fikk 72 obligatoriske kamper for Oslo-klubben. Han scoret 18 mål i Lyn-trøyen.

## Stord/Moster
Uten tilbud om ny kontrakt fra Lyn valgte Løvvik å spille 2003-sesongen for 3. divisjonsklubben Stord/Moster, som han også var blitt med på eiersiden av med 49 prosent av aksjene. Løvviks nye klubb ble stiftet i 2002 som et samarbeidsprosjekt mellom klubbene  og Moster.

## Spillerkarriere

## Referanser


## Eksterne lenker
* 
*  Profil hos Norges Fotballforbund
*  LynHistorie.com 
*  Vålerenga Fotball På Nett